**Vrisovanje NOT 2019 - NOT Afraid**

Opozorilo: KT-ji na karti niso postavljeni v obliki smiselne proge!

KT1:

Pingvinji skrivni štab (KT1) se nahaja v živalskem vrtu v Centralnem parku na koordinatah:

x=5077,600 km

y=474,725 km

KT2:

Nekega dne so pingvini na skrivni misiji slučajno odkrili podzemni bunker (KT2), v katerem je bil že več let zaprt znani tajni agent Buck Rockgut. Bunker je bil 26,288 km zahodneje od srednjega meridiana 5. cone, iz njega pa se je pod istim kotom videlo Čelo (75,74) in Veliki vrh (76,74).

KT3:

Med iskanjem drugih namigov so na Velikem vrhu (76,74) naleteli na trampolin. Kljub pomembni misiji se niso mogli zadržati in prav ko je Kovalski skočil 3 m visoko v zrak, je pod kotom 231,5° zagledal Rdečo veverico (KT3). Po njegovih izračunih jo je videl pod naklonom 111,6t. Ko so prispeli do kraja, so bile tam le še stopinje. KT se nahaja na nadmorski višini

590 m.

KT4:

Pingvini so strnili vrste pri najsevernejšem kozolcu v kvadrantu (75,73). Hodili so v smeri 309,9°. Po 625 m so zagledali vidro Marleno, ki se je besno praskala. Pingvini so se ustrašili, da bi zaradi nje dobili bolhe. Kapitan je poveljeval spremembo smeri proti 225° in hodili so 1375 m. Nato pa... Pozor, praskajoča vidra! Obrnili so se proti 344° in nadaljevali še 1,6 km, kjer so našli veveričje sledi (KT4).

KT5:

Pot so nadaljevali pri mlinu (75,71). Kovalski je dobil idejo, da bi nabrali lešnike in nastavili vabo za veverico. Edina leska v dosegu je bila oddaljena 1,2 km. Odpravili so se proti njej, a so jim lemurji spet začeli slediti. Mort je nenehno poskušal zgrabiti nogice pingvinov, Julij pa je igral na benjo in plesal okoli njih. Ko so prehodili 1,2 km, so ugotovili, da so zašli. Kovalski je izračunal, da so hodili pod napačnim kotom, in sicer 118°. Ponovno se je orientiral in obrnil proti azimutu 356° in kmalu so prispeli do leske (KT5), kjer so nabrali lešnike.

KT6:

Pešak je med iskanjem ugotovil, da mu prikrivajo pomembne podatke. Da bi dokazal, da jim je enakovreden, so ga poslali na posebno misijo. Moral je rešiti živali, ki jih je preganjal zakleti avtobus. Na njegovo nesrečo se je ponovno vmešal Julij, ki je lovil ribe in ga z avtobusom vred, na trnku povlekel skozi kanalizacijo. Pristali so na drugem koncu sveta kot kota 442 (76,73). Od tam je za avtobusom tekel še 1987 m v smeri 161g. Ulovil ga je na KT6.

KT7:

Kapitan je skoval načrt, ki naj bi dokončno zaustavil Rdečo veverico. Ostalim je naročil, naj točno ob 12.00 pozvonijo na zvon, vsak v svoji cerkvi. Na srečo sta bila Riko in Kovalski točna. Kapitan, ki se je s pastjo (KT7) nahajal 1 km zahodneje od spomenika (76,74), je istočasno zaslišal zvonjenje iz cerkva v kvadrantih (76,72) in (77,71). Past se je ob zvoku zvonov sprožila. Ko so jo pingvini odprli, so v njej našli veverico... a ne Rdečo, temveč svojega prijatelja Freda.

KT8:

Ker niso našli Rdeče veverice, je Buck postal paranoičen in začel vse po vrsti obtoževati sodelovanja z njo. Da bi se ga znebili, mu je Kapitan dal naslednja navodila, ki naj bi ga pripeljali do prave Rdeče veverice: Pot prični na križišču glavnih cest pri cerkvi v Velikih Laščah in se odpravi po cesti proti severu. Ko prideš do pokopališča, nadaljuj po cesti proti SV. Ko prideš do križišča, kjer cesto seka kolovoz, nadaljuj pot po tem kolovozu v smeri SSV, ki se med hojo spremeni v slabši kolovoz. Ko se znajdeš pod daljnovodom, pot nadaljuj pod njim v smeri SV. Nahajališče veverice naj bi bilo kjer daljnovod prvič seka nadmorsko višino 510 m, a je Buck tam našel le KT8, kjer se mu je dokončno zmešalo.